č. MK – 1494/2010-10/6336 

Štatút súťaže 
Múzeum roka

Úvodné ustanovenie

Ministerstvo kultúry Slovenskej republiky (ďalej len „ministerstvo“)  v záujme zvyšovania profesionality výkonov v múzeách alebo galériách, ich  trvalého skvalitňovania, vytvárania tvorivého konkurenčného prostredia v múzeách a galériách  vydáva Štatút súťaže  Múzeum roka (ďalej len „štatút“). 

Článok 1
Príprava a organizovanie súťaže 

1. Súťaž Múzeum roka (ďalej len „súťaž“) každoročne vyhlasuje a organizačne zabezpečuje  ministerstvo. Víťazovi súťaže je udelený titul Múzeum roka. 
2. Pri realizácii súťaže ministerstvo spolupracuje so Zväzom múzeí na Slovensku a Radou galérií Slovenska.
3. Titul Múzeum roka udeľuje ministerstvo za výnimočné výsledky pri realizácii základných odborných činností v múzeu alebo galérii, ktoré sú v súlade s profiláciou a špecializáciou múzea alebo galérie a  komplexný profesionálny prístup k činnosti múzea alebo galérie na základe návrhov odbornej poroty, vymenovanej ministrom kultúry Slovenskej republiky. 
4. Titul Múzeum  roka sa udeľuje v dvoch kategóriách:
	a) prvá kategória - špecializované múzeá a galérie s celoštátnou  pôsobnosťou. V tejto skupine samostatne súťažia aj špecializované múzea Slovenského národného múzea.
	b) druhá kategória - regionálne, mestské a miestne múzeá, regionálne, mestské a miestne galérie.

Článok 2
Vyhlásenie a pravidlá súťaže

1. Každý ročník súťaže je vyhlásený k 18. máju príslušného kalendárneho roka pri príležitosti Medzinárodného dňa múzeí.
2. Hodnotené obdobie je od 1. januára do 31. decembra príslušného súťažného  ročníka.
3. Súťaž sa riadi Pravidlami súťaže Múzeum roka (ďalej len „pravidlá súťaže“)  ktoré vydá ministerstvo.
4. Štatút a pravidlá súťaže zverejňuje ministerstvo na svojej internetovej stránke. So súhlasom ministerstva môžu zverejniť štatút a pravidlá  súťaže  na svojej internetovej stránke aj Zväz múzeí na Slovensku a Rada galérií Slovenska. 

Článok 3
Účasť v súťaži

1. Do súťaže sa môžu prihlásiť múzeum alebo galéria, ktoré sú zapísané v Registri múzeí a galérií Slovenskej republiky vedenom ministerstvom.
2. Prihlášky do súťaže za predchádzajúci rok môžu múzeum alebo galéria predkladať do 28. februára príslušného kalendárneho roka ministerstvu. 
3. Podmienkou účasti v súťaži je podanie úplnej prihlášky v stanovenom termíne vrátane všetkých požadovaných príloh.   

Článok 4   
Vyhodnotenie a ocenenie súťaže

1. Súťaž hodnotí odborná porota vymenovaná ministerstvom. 
2. Udelenie titulu Múzeum roka sa koná každoročne pri príležitosti Medzinárodného dňa múzeí. Ak  sa stane víťazom súťaže galéria,  bude jej udelený titul Galéria roka. 
3.  Múzeum alebo galéria, ktoré sa stanú víťazmi súťaže v prvej kategórii alebo v druhej kategórii, získajú:
	a)  osvedčenie o udelení a užívaní titulu Múzeum roka alebo osvedčenie o udelení a užívaní titulu Galéria roka,
b) finančnú odmenu vo výške 2000,- €,
c) artefakt symbolizujúci udelenie titulu Múzeum roka alebo Galéria roka. 

Článok  5

Zrušuje sa Štatút Národnej súťaže Múzeum roka zo dňa 12. mája 2004.

Článok 6

Tento štatút nadobúda účinnosť  15. mája 2010.

Bratislava 15. mája 2010

						                 Marek Maďarič                                                                                         minister kultúry